El secretari autonòmic de Participació i Transparència presenta a l'Ajuntament de Llíria els pressupostos participatius de la Generalitat
14 de maig de 2021

El secretari autonòmic de Participació i Transparència, Antoni Llorente, s'ha reunit este matí amb el primer edil de Llíria, Manolo Civera, i el tinent d'alcalde, Joanma Miguel, per a presentar-los el projecte de ‘Pressupostos Participatius’ que ha impulsat la Generalitat Valenciana.

Esta iniciativa, de pionera aplicació a Espanya, destinarà una partida de 125 milions d'euros a materialitzar propostes ciutadanes, que es podran registrar a través del portal digital GVA Participa fins al pròxim 30 de maig. Les propostes presentades hauran de ser competència de la Generalitat, no ser excessivament abstractes ni tractar-se de transferències a persones i/o entitats concretes. A més, es descartaran automàticament aquelles iniciatives que siguen discriminatòries i atempten contra l'interés general.

De la partida de 125 milions d'euros, un 30% anirà destinat a iniciatives de caràcter autonòmic, mentre que la resta de la inversió s'emprarà per a projectes de les set àrees comarcals del territori, prenent com a indicadors principals els valors de pobresa i població de cada àrea.

Les comarques del Xúquer-Túria, en les quals s'emmarca Llíria, rebran una dotació econòmica de 10.160.300 euros. L'objectiu és que els projectes aprovats s'executen al llarg dels anys 2022 i 2023.